Onthou Majuba!Die Slag van Majuba. Foto: Wikipedia.org/Richard Caton Woodville, Jr. Die Britse weermag het die Tweede Vryheidsoorlog met die kreet “Onthou Majuba!” ingegaan. Dié kreet het sy ontstaan in die laaste slag van die Eerste Vryheidsoorlog toe die Boere die Engelse oorwin het en die vryheid van die Boererepublieke herstel is. Vandag onthou ons steeds Majuba. Die afgelope naweek het honderde Afrikaners die slag by die Majubaberg herdenk en op verskeie plekke, soos Orania, word dit as ŉ vakansiedag herdenk. In ons huidige gejaagde lewenspatroon is dit baie maklik om verwyder te raak van ons erfenis. Op Geloftedag staan ons ŉ wyle stil en herdenk die oorwinning tydens die Slag van Bloedrivier. Dié dag val darem aan die begin van die Desembervakansie. Maar Majubadag, Van Riebeeckdag en selfs Hemelvaartdag gaan ongesiens verby. Toe die vakansiedae destyds afgeskaf en vervang is met Vroue-, Jeug- en Werkersdag was daar verskeie Afrikaners wat gesê het dat hulle steeds sal vasklou aan die oorspronklike erfenisdae. Mettertyd het dit egter al moeiliker geraak en was dit maar te gerieflik om op die nuwe vakansiedae langnaweek te hou. Om jou kultuur te herdenk verg egter nie ŉ vakansiedag nie. Jy hoef nie die dag van die werk af te kry om die heldedade van Stephanus Roos en ander manskappe te herdenk nie. Dit is veel belangriker dat die verhale bly voortleef en aan die jonger geslag oorvertel word, asook dat die vieringe wat wel steeds gereël word ondersteuning geniet. Toe die Britte die Tweede Vryheidsoorlog met die kreet “Onthou Majuba!” ingaan, het hulle ŉ motivering in daardie woorde gevind. Dit het hulle aan ŉ vorige nederlaag herinner en hulle laat besef dat hulle nie te vol selfvertroue moet wees nie. Dit het hulle daarop gewys dat hulle kwesbaar is. Die vraag is wat ons, vandag in 2017, “onthou”. Waaraan klou ons vas en watter leuse dien vir ons as motivering? Vandag, waar die Afrikaner as ŉ minderheid moet veg vir sy eie oorlewing, dié van sy taal en dié van sy kultuur is daar een baie gepaste slagspreuk. Vandag, met die onsekerheid en uitdagings wat ons moet trotseer, is daar wel twee woorde wat as inspirasie kan dien. In 2017 waar ons ons eie alternatiewe moet skep en eienaarskap moet neem van ons toekoms is daardie selfde slagspreuk wat die Britte aan hulle nederlaag herinner het ook op ons van toepassing. Daarom kan ons vandag, wanneer ons op ons kwesbaarste voel, stil raak, terugdink aan die heldedade van die Eerste Vryheidsoorlog en saggies prewel: “Onthou Majuba!”